മസ്ജിദിലെ നിര്മ്മാണ പ്രവര്ത്തനങ്ങള് തടസ്സപ്പെടുത്താന് ശ്രമം പ്രതിഷേധക്കാരെ വിരട്ടിയോടിച്ച് ഇസ്രായേല് സൈന്യം ടെല് അവീവ് : മസ്ജിദിലെ നിര്മ്മാണ പ്രവര്ത്തനങ്ങള് തടസ്സപ്പെടുത്താന് ശ്രമിച്ച പ്രതിഷേധക്കാരെ വിരട്ടിയോടിച്ച് ഇസ്രായേല് സൈന്യം. ഹെബ്രോണിലെ ഇബ്രാഹിമി മസ്ജിദിലായിരുന്നു സംഭവം. വെള്ളിയാഴ്ചയാണ് പ്രതിഷേധവുമായി ആളുകള് സംഘടിച്ചത്. ഇടനാഴികളും, എലിവേറ്ററും സ്ഥാപിക്കുന്നതിനുള്ള നിര്മ്മാണ പ്രവര്ത്തനങ്ങളാണ് പുരോഗമിക്കുന്നത്. ഇത് തടസ്സപ്പെടുത്തുകയായിരുന്നു പ്രതിഷേധക്കാരുടെ ലക്ഷ്യം. എന്നാല് സൈന്യം ഇവരെ വിരട്ടി ഓടിക്കുകയായിരുന്നു. എത്രയും വേഗം മസ്ജിദ് വിട്ടു പോകാന് സൈന്യം ആവശ്യപ്പെട്ടെങ്കിലും പ്രതിഷേധക്കാര് വിസമ്മതിച്ചു. ഇതേ തുടര്ന്നാണ് ബലം പ്രയോഗിച്ചത്. സംഘര്ഷത്തിന് ശ്രമിച്ചവരെ കണ്ണീര് വാതകവും, ഗ്രനേഡുകളും പ്രയോഗിച്ചാണ് ഒഴിപ്പിച്ചത്. ഇസ്രായേല് ഹമാസ് സംഘര്ഷത്തിന് ശേഷം ഇബ്രാഹിമി മസ്ജിദും പരിസരവും സൈന്യത്തിന്റെ സംരക്ഷണയിലാണ്. മസ്ജിദില് എലിവേറ്ററും, ഇടനാഴിയും സ്ഥാപിക്കുന്നതിനായി മേയിലാണ് ഇസ്രായേല് പ്രതിരോധമന്ത്രിയായിരുന്ന നഫ്താലി ബെന്നറ്റ് തീരുമാനിച്ചത്. ഇതിനായി രണ്ട് മില്യണ് ഷെക്കലും അനുവദിച്ചിട്ടുണ്ട്. ജൂത വിഭാഗങ്ങള്ക്ക് കൂടി അവകാശപ്പെട്ട മേഖലയിലാണ് മസ്ജിദ് സ്ഥിതിചെയ്യുന്നത്. മേഖലയെചൊല്ലി ഇതിന് മുന്പും സംഘര്ഷങ്ങള് ഉണ്ടായിട്ടുണ്ട്. സമാന രീതിയില് ഒരിക്കല് കൂടി സംഘര്ഷം സൃഷ്ടിക്കുകയായിരുന്നു പ്രതിഷേധക്കാരുടെ ലക്ഷ്യമെന്നും റിപ്പോര്ട്ടുകളുണ്ട്.